## Rješenje Agencije za zaštitu tržišnog natjecanja klasa: UP/I 030-02/2010-01/023, urbroj: 580-06/41-2012-235 od 6. rujna 2012.

### NN 123/2012 (9.11.2012.), Rješenje Agencije za zaštitu tržišnog natjecanja klasa: UP/I 030-02/2010-01/023, urbroj: 580-06/41-2012-235 od 6. rujna 2012.

123 09.11.2012 Rješenje Agencije za zaštitu tržišnog natjecanja klasa: UP/I 030-02/2010-01/023, urbroj: 580-06/41-2012-235 od 6. rujna 2012.

AGENCIJA ZA ZAŠTITU TRŽIŠNOG NATJECANJA

2690

Agencija za zaštitu tržišnog natjecanja temeljem članka 30. točke 2., članka 31., članka 49. stavaka 2. i 3. i članka 58. stavka 1. točke 9., u svezi članka 13. Zakona o zaštiti tržišnog natjecanja (»Narodne novine«, broj 79/09), u postupku utvrđivanja narušavanja tržišnog natjecanja zlouporabom vladajućeg položaja protiv poduzetnika Europlakat d.o.o., sa sjedištem u Zagrebu, Zagorska 2, kojeg zastupa Hrvoje Prkačin, direktor, po službenoj dužnosti, sukladno odluci Vijeća za zaštitu tržišnog natjecanja u sastavu: Mladen Cerovac, mag. iur., zamjenik predsjednice Vijeća, Vesna Patrlj, dipl. iur., Milivoj Maršić, dipl. oec. i dr. sc. Mirna Pavletić-Župić, članovi Vijeća, sa 116. sjednice, održane 6. rujna 2012., donosi sljedeće

RJEŠENJE

1. Prihvaćaju se mjere, uvjeti i rokovi predloženi od strane poduzetnika Europlakat d.o.o. sa sjedištem u Zagrebu, Zagorska 2 kojima se taj poduzetnik obvezao da će od 1. siječnja 2013. u poslovanju sa svojim kupcima primjenjivati novi Cjenik usluga koji se sastoji od cjenika za najam billboard i city light oglasnih površina, pravila i procedura prilikom naručivanja plakata, cjenika tiska kao dodatne usluge neobvezujućeg karaktera te tehničkih standarda i općih uvjeta poslovanja tog poduzetnika, a koji je u odnosu na Cjenik iz 2010. Europlakat d.o.o. utvrdio na način da je:

– uveo zasebne cjenike za oglašavanje prema vrsti oglasne površine (billboard, city light), pri čemu je visina cijene oglašavanja ostala nepromijenjena u odnosu na Cjenik iz 2010.,

– uveo kategoriju manipulativnih troškova koja obuhvaća troškove cjelokupne logistike distribucije po Republici Hrvatskoj do pripreme plakata za mokro lijepljenje u jednakom iznosu za sve kupce, neovisno o tome koristi li kupac istovremeno i uslugu tiska putem Europlakata d.o.o.,

– uveo kategoriju dodatnog troška koja se zaračunava kupcu u slučaju kada kupac sam dostavi plakate, isključivo u odnosu na provjeru kakvoće i tehničke usklađenosti plakata sukladno industrijskim standardima Europlakata d.o.o.,

– utvrdio rokove i rabate za dostavu materijala za tisak, odnosno već tiskanih plakata za sve kupce,

– utvrdio visinu cijene tiska u odnosu na količinu naručenih plakata,

– snizio cijenu za tisak plakata namijenjenih billboard oglasnoj površini od 20 do 100 komada u odnosu na Cjenik iz 2010.,

– snizio cijenu za tisak plakata namijenjenih city light oglasnoj površini do 50 komada u odnosu na Cjenik iz 2010.

Rok izvršenja: 1. siječnja 2013.

2. Predložene mjere, uvjeti i rokovi iz točke 1. izreke ovoga rješenja ocjenjuju se dostatnima za otklanjanje negativnih učinaka i ponovnu uspostavu tržišnog natjecanja.

3. Predložene mjere, uvjeti i rokovi iz točke 1. izreke ovoga rješenja ovim rješenjem postaju obvezni za poduzetnika Europlakat d.o.o.

4. Nalaže se poduzetniku Europlakat d.o.o. da na svojim internetskim stranicama objavi novi Cjenik usluga iz točke 1. izreke ovoga rješenja.

Rok izvršenja: 1. siječnja 2013.

5. Nalaže se poduzetniku Europlakat d.o.o. da do 31. prosinca 2015. izvješćuje Agenciju za zaštitu tržišnog natjecanja o svakoj izmjeni Cjenika usluga iz točke 1. izreke ovoga rješenja.

6. Utvrđuje se da, nakon ispunjenja naloga iz točaka 4. i 5. izreke ovoga rješenja, nema uvjeta za daljnje vođenje postupka protiv poduzetnika Europlakat d.o.o. u ovom predmetu.

7. Ako Agencija za zaštitu tržišnog natjecanja utvrdi da se poduzetnik ne pridržava utvrđenih mjera, uvjeta i rokova iz točke 1. izreke ovoga rješenja, takvo postupanje smatrat će se povredom Zakona o zaštiti tržišnog natjecanja što će se utvrditi posebnim rješenjem kojim će se izreći i upravno-kaznena mjera.

8. Poduzetnik Europlakat d.o.o. obveznik je plaćanja upravne pristojbe u iznosu od 35.000,00 kuna. Upravna pristojba uplaćuje se u korist Državnog proračuna Republike Hrvatske.

Rok izvršenja: osam (8) dana od dana dostave ovoga rješenja.

9. Izreka ovog rješenja bit će objavljena u »Narodnim novinama«.

UPUTA O PRAVNOM LIJEKU

Ovo rješenje je konačno u upravnom postupku. Protiv ovoga rješenja nije dopuštena žalba, ali nezadovoljna stranka može pokrenuti upravni spor kod nadležnog upravnog suda u roku od trideset (30) dana od dana dostave ovoga rješenja.

Klasa: UP/I 030-02/2010-01/023

Urbroj: 580-06/41-2012-235

Zagreb, 6. rujna 2012.

Zamjenik predsjednice
Vijeća za zaštitu tržišnog natjecanja
Mladen Cerovac, mag. iur., v. r.

Rješenje, NN 123/2012-2690